**Limpopo** (sve do 11. jula 2003. - *Northern Province*) je jedna od devet provincija Južnoafričke Republike, koja se nalazi na krajnjem sjeveru države. glavni i najveći grad je Polokwane.

*Provincija Limpopo* je dio nekadašnje puno veće Provincije Transvaal koja je ukinuta nakon prvih demokratskih izbora u zemlji 1994. i rušenja apartheida, te podjeljena na tri provincije; Mpumalanga, Gauteng i *Northern Transvaal* (kako se provincija ispočetka zvala). Istočni dio provincije pridodat je provinciji North West.

*Northern Transvaal* je 1995. promijenio ime u Sjevernu Provinciju, ali je to 2003. promjenjeno u Limpopo - po imenu velike rijeke koja protječe kroz provinciju.

Geografske karakteristike
-------------------------

*Provincija Limpopo* prostire se na 125 755 km²  i površinom je peta po veličini južnoafrička provincija. Ona sa sjevera graniči sa državom Zimbabve, a sa istoka sa Mozambikom, sa juga graniči sa provincijama Mpumalanga, Gauteng i North West a sa zapada sa Bocvanom.

Najveći dio provincije leži na prostranoj savanskoj ravnici - Lowveld, isprekidanoj sa nekoliko planinskih masiva, koji se uzdižu sa visoravni Highveld i granaju prema jugu i centru. Najveći od tih masiva je šumoviti Soutpansberg, koji se proteže u duljinu do 130 km od istoka prema zapadu. Impresivni je i Waterberg (Vodena planina) koji na svom jugozapadnom dijelu, dosežu do visine od 2 000 metara, i gusto je prekriven niskom šumom i grmljem.

Flora Lowvelda sastoji se manje više od travnjaka, koji je u svom zapadnom suptropskom dijelu prošaran sa rijetkim mopanama (leptirovo drvo) i baobabima.

Na istočnim granicama provincije leži sjeverna polovica najpoznatijeg južnoafričkog Nacionalnog parka Kruger, koji je udaljen oko 250 km od glavnog grada Polokwane. Taj rezervat divljih životinja prostire se na površini od 19 485 km² u dužini od 360 km od sjevera prema jugu, i širini od 65 km. Danas je Park Kruger dio Velikog prekograničnog parka Limpopo, u kojem je pored njega i Park Limpopo iz Mozambika, i Park Gonarezhou iz Zimbabvea.

Masiv Waterberg je UNESCO proglasio 2011. rezervatom biosfere.

Najveći vodotok u provinciji je rijeka Limpopo koja protječe po sjevernoj granici provincije u dužini od 640 km i formira granicu sa Bocvanom i Zimbabveom.

Administrativna podjela provincije

Klima
-----

Sjeverni dio *Provincije Limpopo* ima vruću - subtropsku klimu sa 300 do 500 mm oborina godišnje. Južne planine imaju umjereniju kontinentalnu klimu s oko 760 mm oborina godišnje.

Stanovništvo
------------

Prema popisu iz 2001. u provinciji je živjelo 5 273 642 stanovnika, po tom kriteriju je peta po veličini južnoafrička provincija. Većina stanovnika *Provincije Limpopo* su crnci pripadnici naroda Pedi, Tsonga i Venda, uz nešto malo manjih skupina koji govore bantu. Oni uglavnom žive po selima, na malim imanjima, dobar dio njih su sezonski radnici koji svoje prihode dopunjuju radeći po gradovima Južne Afrike.

Bijalačka manjina uglavnom govori afrikaans i živi razbacana na velikim farmama ili u glavnom gradu.

Privreda
--------

Pogled na nasade čaja kod mjesta Tzaneen
Kanjon rijeke Levubu
Stočarstvo je važna grana privrede ove provincije, intezivno se uzgajaju ovce i koze.

Na farmama po provinciji uzgajaju se; naranče, limuni, kukuruz, krumpir, čaj, duhan i kikiriki.
*Provincija Limpopo* ima velike rezerve kositra, platine, bakra, kroma, željezne rude i ugljena.

Glavni grad Polokwane dobro je povezan sa Pretorijom željeznicom i cestama.

Izvori
------

1. ↑  Premiers' Desk - Message from the Premier
2. 1 2 3 4 5 6 7 8 9  „*Limpopo*" (engleski). Encyclopædia Britannica. Pristupljeno 23. 02. 2012.
3. 1 2 3 4  „*The nine provinces of South Africa*" (engleski). Brand South Africa. Pristupljeno 11. 02. 2012. [*mrtav link*]
4. ↑  „*Biosphere Reserve Information*" (engleski). UNESCO. Pristupljeno 11. 02. 2012.
5. ↑  „*Census 2001 at a glance*" (engleski). South Africa/Population Census. Arhivirano iz originala na datum 2005-12-12. Pristupljeno 15. 02. 2012.

Vanjske veze
------------

***Limpopo*** na Wikimedijinoj ostavi

* Službene stranice provincijske vlade ()
* *Limpopo* na portalu Encyclopædia Britannica ()

| * p
* r
* u
Provincije Južne Afrike |
| --- |
| Gauteng • Istočni Kaap • KwaZulu-Natal • Limpopo • Mpumalanga • Sjeverni Kaap • Sjeverozapad • Slobodna Država • Zapadni Kaap |  |

|  |  |
| --- | --- |
| Normativna kontrola Uredi na Wikidati | 
* WorldCat identiteti
* LCCN: no2003055787
* GND: 7637487-7
* NKC: ge725147

 |